A jogeset-elemzés készítéséhez módszertani útmutató:

A jogeset-elemzés, lényegi összefoglaló készítése során a hallgatónak elemzési feladatot kell végezni. A jogeset-elemzés egy valós jogeset tényszerű, összefoglaló jellegű feldolgozása, amely során

- be kell mutatni időrendben a konkrét jogviszonyhoz, élethelyzethez kapcsolódó tényeket, eseményeket (ezt hívjuk tényállásnak)

- röviden be kell mutatni azokat a releváns jogi kérdéseket, amiknek a megválaszolása az Európai Unió Bíróságának a feladata volt

- összegezni kell a felek álláspontját és érvelésük lényegét

- ha főtanácsnok is közreműködik az eljárásban, röviden le kell írni az ő jogi álláspontját

- be kell mutatni az Európai Unió Bírósága által hozott döntést, ha szükséges, azt pontokba szedve csoportosítani.

A jogeset-elemzés a 3-5 oldal terjedelmet nem haladhatja meg, abban a fenti szempontú lényegi összefoglalást szükséges adni. A jogi háttér bemutatása nem része az elemzésnek, vagy csak a legszükségesebb mértékben kell arra utalni.

A jogeset-elemzésnél nem a kiválasztott ítéletek egyes részeinek szószerinti átemelésére van szükség, hanem minden egyes részelemnél lényegi összefoglalót kell készíteni.

A jogeset-elemzéshez célszerű az ajánlott tananyag áttanulmányozását követően hozzáfogni.